রবীন্দ্রনাথ ঠাকুরের সাহচর্যে এসে ভিক্টোরিয়া ওকাম্পো তাঁর লেখালেখির মাত্রা বাড়িয়ে দেন। তিনি তাঁর সম্পাদনায় ইংরেজি ও স্প্যানিশ এই দ্বি-ভাষার সুর (Sur) নামে একটি জার্নাল প্রকাশ করেন। এটি একটি প্রকাশনা প্রতিষ্ঠান হিসেবেও যথেষ্ট অবদান রাখে। উভয় আমেরিকার নামিদামি অনেক লেখক-লেখিকার লেখা পুস্তক সুর (দক্ষিণ) থেকে প্রকাশিত হতে শুরু করে। বিশ্বের অনেক লেখক-লেখিকা পরে তাঁর ভিলা ওকাম্পোতে এসে আড্ডা দিয়েছেন ও আতিথ্য গ্রহণ করেছেন। তিনি এশিয়া-ইউরোপ-আমেরিকার লেখকদের মাঝে সেতুবন্ধ সৃষ্টি করেন। স্বৈরাচারী আর্জেন্টাইন শাসকের রোষানলের কারণে তিনি ১৯৫৩ সালে ২৬ দিন জেলে আটক ছিলেন। ভারতের প্রধানমন্ত্রী পন্ডিত জওয়াহেরলাল নেহরুসহ বিশ্ব নেতৃবৃন্দের চাপে তিনি শিগগির মুক্তিলাভ করেন। ভিক্টোরিয়া ওকাম্পো ও তাঁর বোন অ্যাঞ্জেলিকা ওকাম্পো তাঁদের বুয়েনেস আয়ার্সের শহরতলির সান ইসিড্রো গ্রামের নিজস্ব বাড়ি ভিলা ওকাম্পোর মালিকানা ১৯৭৩ সালে বিশ্ব সংস্থা ইউনেস্কোকে দান করে দেন। আমেরিকার হার্ভার্ড বিশ্ববিদ্যালয় ও ভারতের বিশ্বভারতীসহ বিশ্বের খ্যাতনামা অনেক বিশ্ববিদ্যালয় ও প্রতিষ্ঠান তাঁকে ডক্টরেট ডিগ্রি ও নানা সম্মাননায় ভূষিত করে। বিশ্বব্যক্তিত্ব, মানবতাবাদী ও নারীবাদী আর্জেন্টাইন লেখিকা ভিক্টোরিয়া ওকাম্পো ১৯৭৯ সালে মৃত্যুবরণ করেন। ভিক্টোরিয়া ওকাম্পো বিশ্বকবি রবীন্দ্রনাথ ঠাকুরের সঙ্গে অনেক চিঠি আদান-প্রদান করেছেন। রবীন্দ্রনাথ ঠাকুরের প্রতি ভিক্টোরিয়া ওকাম্পোর শ্রদ্ধা-ভালোবাসার কথা, চিঠিপত্র ও সংশ্লিষ্ট প্রবন্ধাদি সংকলন করে প্রণীত Rabindranath Tagore and Victoria Ocampo পুস্তকটি নিঃসন্দেহে ভাষাবিজ্ঞানী অধ্যাপক ড. আনোয়ার দিলের একটি মূল্যবান সৃষ্টিধর্মী কাজ।